Drie langs snelweg geskiet toe band barsArgieffoto: https://pixabay.com Twee metropolisiebeamptes en ŉ motoris is Maandag in die vroeë oggendure op die N2-snelweg naby Borcherd’s Quarry, Kaapstad, op kort afstand geskiet. Volgens JP Smith, burgemeesterskomiteelid vir veiligheid en sekuriteit, is twee metropolisiebeamptes omstreeks 02:00 uitgeroep nadat kamera-operateurs klippe op die snelweg gewaar het. By beamptes se aankoms op die toneel het ŉ motoris reeds oor die klippe in die pad gery en gevolglik van die snelweg afgetrek om ŉ gebarste band te vervang. ŉ Ander motor het op dié oomblik by die motoris stilgehou waarna ŉ verdagte die motoris geskiet het, sê Smith. Die beamptes het die motoris te hulp gesnel en die verdagte het ook op hulle losgebrand. ŉ Vrouemetropolisiebeampte (44) is in haar linkerbeen gewond en haar kollega (44) is in die regterbobeen en lies geskiet. Die aard van die motoris se beserings is in dié stadium onduidelik. Volgens Smith het die verdagte daarna een van die beamptes se vuurwapen, asook ŉ tweerigtingradio en sy persoonlike items geroof voordat hy op die vlug geslaan het. Die polisie is tans op soek na die verdagte. Die Stad Kaapstad het Maandag ŉ beloning van R50 000 uitgeloof vir enige inligting wat tot die opsporing en vervolging van die skuldige kan lei. Die beamptes en motoris word tans in ŉ hospitaal behandel. Enigiemand met inligting word versoek om die polisie of die Stad se noodkommunikasiesentrum by 021 480 7700 vanaf ŉ selfoon of by 107 vanaf ŉ landlyn te bel.